અમદાવાદ: છેલ્લાં ૧૨ મહિનામાં કેદીઓના ફરાર થવાના ૬થી વધુ બનાવો બન્યા છે અને ગુજરાતના ગૃહ વિભાગને નામોશી આપે તેવી ૨૦૦ ફૂટ સુરંગ ખોદાઇ ત્યાં સુધી રાજ્ય સરકાર ઊંઘતી હોય તે દર્શાવે છે કે ગુજરાતમાં આવેલ મોટાભાગની જેલોમાં સુરક્ષા અને આંતરિક વ્યવસ્થા માટે ભાજપ સરકાર ગંભીર નથી, તેવો આક્ષેપ કરતાં પ્રદેશ કોંગ્રેસ પ્રવકતા ડૉ. મનીષ દોશીએ જણાવ્યું હતું કે રાજ્યની મોટાભાગની જેલોમાંથી મોટા પ્રમાણમાં પ્રતિબંધિત વસ્તુઓ જેવી કે મોબાઇલ ફોન, સિમકાર્ડ, કાર્ડરીડર, ચાર્જર, ચલણી નાણું, ગુટકા, તમાકુ, સોપારી, બીડી, તમાકુ, મસાલા, સિગારેટ, ચા, નેઇલકટર, કાતર, રેઝર, બ્રશ, અરીસો, વિડિયો ગેમ, આઇપોડ, ગંજીપાના, ચમચા, નાની છરી, ફટાકડો, હેરડાઇ અને લાઇટર જેવી અનેક પ્રતિબંધિત વસ્તુઓ મળી આવેલ છે અને છેલ્લા પાંચ વર્ષમાં રાજ્યની જેલોમાંથી ૫૩૮ મોબાઇલ અને ૨૪૪ સીમકાર્ડ મળી આવ્યા છે.